
1. A szabályzat célja és hatálya
A jelen szabályzat célja, hogy egységes, átlátható rendet biztosítson az intézmény működésével, alkalmazottainak tevékenységével kapcsolatos panaszok fogadására, kivizsgálására és megválaszolására. A szabályzat hatálya kiterjed valamennyi, az intézmény tevékenységével összefüggésben tett panaszra, amelyet szülő, tanuló, gyermek, dolgozó vagy más érintett tesz.
2. A panasz bejelentésének módja
Az intézmény munkájára, illetve az alkalmazottak tevékenységére vonatkozó panasz írásban (postai úton, elektronikus levélben vagy az intézmény hivatalos felületén keresztül), vagy szóban tehető.
Szóban tett panasz esetén a panaszt a főigazgató vagy az általa megbízott vezető (nevelési igazgatóhelyettes, óvodavezető) jegyzőkönyvbe foglalja. A jegyzőkönyvet a panasszal élő nagykorú személynek alá kell írnia; ha a panaszt kiskorú gyermek, tanuló érdekében a szülő teszi, a jegyzőkönyvet a szülő írja alá.
3. A panasz kivizsgálása
A panasz kivizsgálását a főigazgató, vagy az általa e célra felkért személy, illetve bizottság végzi. A kivizsgálás során meg kell hallgatni az érintetteket, és be kell szerezni a szükséges dokumentumokat, nyilatkozatokat.
A kivizsgálást 15 napon belül le kell zárni, és a vizsgálat eredményéről jelentést kell készíteni a főigazgató (megbízás esetén a megbízó) számára.
4. A válaszadás rendje
A panaszt tevő a panasz beérkezésétől számított 15 napon belül, írásban, határozati formában kap választ — függetlenül attól, hogy a panaszt írásban vagy szóban tette.
A válasznak tartalmaznia kell a kivizsgálás megállapításait, és amennyiben a panasz megalapozottnak bizonyult, az orvoslás érdekében tett vagy tervezett intézkedéseket.
5. Kizáró rendelkezés
Névtelen bejelentést, névtelen levél útján tett panaszt az intézmény nem vizsgál ki. A panasz kivizsgálásának feltétele, hogy a panaszt tevő személye azonosítható legyen.
6. Egyéb rendelkezések
A panaszkezelés során az intézmény a panasszal érintett valamennyi fél személyes adatait a XI.4. pontban (Adatkezelés), valamint az Adatkezelési szabályzatban foglaltak szerint kezeli. A panasz kivizsgálásába bevont személyek a tudomásukra jutott adatokat, információkat kötelesek bizalmasan kezelni.

